偶作
作者：釋智圓
朝代：宋

paragraphs: 急急西落日，浩浩東去波。
日落波不停，浮生能幾何。
青雲身未上，白髮頭已多。
金印未佩腰，道路成蹉跎。
一朝忽得志，頓忘貧賤事。
八珍食方丈，華轂駕天駟。
民瘼無術醫，貪狠有心恣。
無何觸天網，禍淫諒不爽。
餘殃及子孫，豈只身長往。
寄語求名士，得志莫如此。
不善宜先知，行道慎莫止。
仁恕及蒼生，忠貞輔天子。
好爵終自縻，盛烈垂千祀。
西日與東流，任彼催寒暑。
須知君子人，身死名不死。